DA Den Europæiske Unions Tidende L 228/5

KOMMISSIONENS GENNEMFØRELSESFORORDNING (EU) Nr. 807/2013

af 26. august 2013

om gennemførelsesbestemmelser til Rådets forordning (EF) nr. 1234/2007 for så vidt angår registrering af priserne for visse kvægkategorier på Unionens repræsentative markeder

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 192, stk. 2, sammenholdt med artikel 4, og

ud fra følgende betragtninger:

(1) Bestemmelserne i Kommissionens forordning (EF) nr. 2273/2002 (2) afspejler ikke længere den nuværende situation med hensyn til registrering af priser på Unionens repræsentative markeder. Det er nødvendigt at reglerne for registrering af priser bringes i overensstemmelse med oksekødssektorens behov. Forordning (EF) nr. 2273/2002 bør derfor ophæves og erstattes.

(2) For at kunne danne sig et fuldstændigt billede af situationen på markederne til enhver tid er det nødvendigt at kende priserne på visse andre kategorier af kvæg udover dem, der er omfattet af prisindberetning i henhold til Kommissionens forordning (EF) nr. 1249/2008 (3).

(3) For at forbedre oplysningernes nøjagtighed bør der indføres regler om registrering af priser for tyrekalve på mellem otte dage og fire uger, for kvæg til opfedning på over seks måneder og mindre end to år og for kalve, der slagtes, når de er under otte måneder. Der bør derfor fastsættes nærmere regler for, hvilke oplysninger der skal forelægges med henblik på registrering af priserne for hver af disse kvægkategorier.

(4) Det bør fastslås, hvilke medlemsstater, der tegner sig for en betydelig andel af produktionen og handelen med disse forskellige kategorier af kvæg, og hvilke oplysninger, der skal forelægges med henblik på registrering af priserne for hver af disse kategorier af kvæg.

(5) Den registrerede pris på Unionens repræsentative markeder bør fastsættes som gennemsnittet af priserne for det pågældende kvæg på hver medlemsstats repræsentative marked eller markeder. Dette gennemsnit bør vægtes med koefficienter, som udtrykker den relevante kvægbestands relative størrelse i hver medlemsstat for hver kategori, der afsættes i en referenceperiode.

(6) For at opnå sammenlignelige priser for de pågældende kvægkategorier i Unionen bør det fastsættes, at prisregistreringen skal henvise til et nøje fastlagt afsætningsled, som er baseret på noteringer eksklusive merværdiafgift.

(7) Desuden bør Unionens standardpræsentation for slagtekroppe af kalve bestemmes. I den forbindelse bør det fastsættes, at visse korrektioner skal specificeres af medlemsstaterne for at tilpasse præsentationerne til EU-standardpræsentationen.

(8) Hver medlemsstats repræsentative marked eller markeder bør udpeges. Hvis en medlemsstat har flere repræsentative markeder, bør det vægtede gennemsnit af de priser, der er registreret på disse forskellige markeder, lægges til grund.

(9) For sikre at de indberettede priser er repræsentative for den nationale produktion, bør medlemsstaterne med henblik på registrering af priserne have mulighed for at udpege fysiske eller juridiske personer, som handler med eller sender et betydeligt antal af de relevante kvægkategorier til slagtning på slagteri.

(10) Hvis der ikke foretages prisregistrering på offentlige markeder, af slagteriers driftsledere eller udpegede fysiske eller juridiske personer, bør priserne registreres af landbrugshandelskamre, noteringscentre, landbrugskooperativer eller landboforeninger og andre pålidelige kilder i den pågældende medlemsstat.

(11) Hvis medlemsstaterne har nedsat regionale komitéer for at fastslå priserne på visse kvægkategorier, bør det fastsættes, at de priser, som komitéerne fastslår, kan tages i betragtning ved den nationale prisberegning, forudsat at deres sammensætning af medlemmer garanterer, at det sker på et afbalanceret og objektivt grundlag.

(12) For at kunne overvåge indberetningen af priser for de relevante kvægkategorier bør medlemsstaterne forpligtes til regelmæssigt at sende Kommissionen visse oplysninger.

(13) Det bør fastsættes, at de nationale gennemsnitspriser hver uge skal indberettes til Kommissionen ad elektronisk vej.

(14) Medlemsstaterne kan på grund af veterinær- eller sundhedsbestemmelser blive tvunget til at træffe foranstaltninger, der har indvirkning på noteringerne. Derfor bør der ved registreringen af markedspriserne ikke altid tages noteringer i betragtning, som ikke afspejler markedets normale tendens. Følgelig bør der fastsættes regler, som giver Kommissionen mulighed for at bemyndige den berørte medlemsstat til at se bort fra de priser, der er registreret, eller til at anvende de senest registrerede priser.

(15) Det bør fastsættes, at medlemsstaterne skal træffe foranstaltninger for at sikre, at de indberettede priser er repræsentative og korrekte. Medlemsstaterne bør meddele Kommissionen disse foranstaltninger.

(16) De i denne forordning fastsatte foranstaltninger er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

1. Den gennemsnitlige EU-pris pr. tyrekalv mellem otte dage og fire uger er lig med gennemsnittet af de priser, der er registreret for tyrekalve af malkerace til opdræt og tyrekalve af kødrace til opdræt på medlemsstaternes repræsentative markeder, som udgør en betydelig andel af produktionen og handelen med disse kalve, jf. bilag I, som skal vægtes med koefficienter, der fastlægges på grundlag af:

a) for tyrekalve af malkerace til opdræt, det antal malkekøer, der er registreret i Unionen og meddelt i henhold til artikel 7, stk. 2, litra b), i Europa-Parlamentets og Rådets forordning (EF) nr. 1165/2008 (4)

b) for tyrekalve af kødrace til opdræt, det antal malkekøer, der er registreret i Unionen og meddelt i henhold til artikel 7, stk. 2, litra b), i forordning (EF) nr. 1165/2008.

2. De priser, som skal indberettes for hver af de typer kalve, der er omhandlet i stk. 1, registreres på offentlige markeder af fysiske eller juridiske personer, som handler med en betydelig andel af disse kalve og som er udpeget af medlemsstaten.

Priserne skal være gennemsnittet af de priser, der er betalt i den pågældende medlemsstat i samme engrosled, eksklusive merværdiafgift (moms), for den berørte kalvetype og vægtet med koefficienter, som afspejler den relative andel af de forskellige kvaliteter af tyrekalve til opdræt, som medlemsstaten har angivet, og den relative betydning på hvert marked.

3. I denne artikel forstås ved:

a) »tyrekalv af malkerace til opdræt«: tyrekalv af malkerace, som er bestemt til opdræt

b) »tyrekalv af kødrace til opdræt«: tyrekalv af kødrace, kombinationsrace eller fremkommet ved krydsning med en kødrace, som er bestemt til opdræt.

Artikel 2

1. Den gennemsnitlige EU-pris pr. kilo levende vægt for kvæg til opfedning er lig med gennemsnittet af de priser, som er registreret for kvæg mellem seks måneder og et år til opfedning, handyr mellem et og to år til opfedning og hundyr mellem et og to år til opfedning på de repræsentative markeder i medlemsstaterne, som tegner sig for en betydelig andel af produktionen og handelen med dette kvæg, jf. bilag II, og som vægtes med koefficienter, der fastlægges på grundlag af:

a) for kvæg mellem seks måneder og et år til opfedning, af antallet af dyr på højst et år og ikke bestemt til slagtning, som er registreret i Unionen og meddelt i henhold til artikel 7, stk. 2, litra b), i forordning (EF) nr. 1165/2008

b) for handyr mellem et og to år til opfedning, af antallet af handyr, som er over et år, men under to år, som er registreret i Unionen og meddelt i henhold til artikel 7, stk. 2, litra b), i forordning (EF) nr. 1165/2008

c) for hundyr mellem et og to år til opfedning, af antallet af hundyr, som er over ét år, men under to år og endnu ikke har kælvet, som er registreret i Unionen og meddelt i henhold til artikel 7, stk. 2, litra b), i forordning (EF) nr. 1165/2008.

2. De priser, som skal indberettes for hver kvægtype til opfedning, jf. stk. 1, registreres på offentlige markeder af fysiske eller juridiske personer, som handler med et betydeligt antal af de relevante dyr til opfedning og som er udpeget af medlemsstaten.

Priserne skal være gennemsnittet af de priser, der er betalt i den pågældende medlemsstat i samme engrosled, eksklusive moms, for den pågældende kvægtype og vægtet med koefficienter, som afspejler den relative andel de forskellige kvaliteter af kvæg til opfedning, som medlemsstaten har angivet, og den relative betydning på hvert marked.

3. I denne artikel forstås ved:

a) »kvæg mellem seks måneder og et år til opfedning«: handyr og hundyr af hornkvægrace på seks måneder eller derover, men under tolv måneder, som er købt efter fravænning med henblik på opfedning

b) »kvæg mellem et og to år til opfedning«: handyr og hundyr af hornkvægrace på tolv måneder eller derover, men under fireogtyve måneder, som er købt med henblik på opfedning.

Artikel 3

1. Den gennemsnitlige EU-pris pr. 100 kg slagtet vægt for slagtekalve, som slagtes, når de er under otte måneder, er lig med gennemsnittet af de priser, som er registreret for disse kalve på de repræsentative markeder i de medlemsstater, som tegner sig for en betydelig andel af produktionen, jf. bilag III, vægtet med koefficienter, der er fastlagt ud fra nettoproduktionen af sådanne kalve i Unionen.

2. Den pris, som skal indberettes for slagtekroppe af de kalve, som er omhandlet i stk. 1, registreres af driftslederne på de slagterier, som slagter sådanne kalve, eller af fysiske eller juridiske personer, som sender en betydelig andel af sådanne kalve til slagtning, og som er udpeget af medlemsstaten.

Denne pris skal være lig med gennemsnittet af de priser, der er betalt i den pågældende medlemsstat ved dyrets indgang på slagteriet, eksklusive moms, for slagtekroppe af de berørte kalve, vægtet med koefficienter, som afspejler den relative andel af de forskellige kvaliteter af slagtekroppe, som er angivet af medlemsstaten, og hvert markeds relative betydning.

3. Med henblik på fastsættelsen af de markedspriser, som skal indberettes, skal slagtekroppen præsenteres:

a) uden hoved og uden underben; hovedet skal være afskåret fra kroppen i nakkeleddet, og underbenene skal være afskåret mellem carpus og metacarpus eller mellem tarsus og metatarsus

b) uden de organer, der sidder placeret i bryst- og bughulen, uden nyrer, nyretalg, bækkentalg, nyretap og mellemgulv

c) uden kønsorganer med dermed forbundne muskler

d) uden at være afpudset for fedt.

Hvis slagtekroppens præsentation ved vejningen adskiller sig fra den præsentation, der er foreskrevet i første afsnit, skal der foretages en tilpasning af slagtekroppens vægt ved at anvende de korrektioner, som specificeres af medlemsstaterne, for at overgå fra denne præsentation til standardpræsentationen. I så fald korrigeres prisen pr. 100 kg slagtet vægt tilsvarende.

4. Den slagtevægt, som skal tages i betragtning med henblik på indberetning af markedspriserne, skal være den afkølede slagtekrops vægt.

Den afkølede slagtekrops vægt skal være lig vægten i varm tilstand målt senest en time efter afblødningen, nedsat med 2 %.

Artikel 4

1. Hvis der ikke er foretaget prisregistrering på offentlige markeder, af slagterier eller af de udpegede fysiske eller juridiske personer, jf. artikel 1, stk. 2, artikel 2, stk. 2, og artikel 3, stk. 2, registreres priserne af landbrugshandelskamre, noteringscentre, landbrugskooperativer eller landboforeninger i den pågældende medlemsstat.

Hvis en medlemsstat har nedsat en komité for at fastslå priserne for en region og komitéen har en ligelig sammensætning af købere og sælgere af visse kategorier af kvæg eller slagtekroppe heraf, kan Kommissionen tage disse priser i betragtning ved beregningen af de priser, der skal indberettes.

2. De pågældende medlemsstater giver Kommissionen meddelelse om deres repræsentative markeder, hvilke kvaliteter, som skal defineres, og de vægtningskoefficienter, som omhandles i artikel 1, stk. 2, artikel 2, stk. 2, og artikel 3, stk. 2, og om de korrektioner, som omhandles i artikel 3, stk. 3, andet afsnit, senest den 1. juni 2014 og herefter senest den 1. juni hvert år.

Hvad angår de repræsentative markeder, skal meddelelsen indeholde følgende:

a) den anvendte undersøgelsesmetode med angivelse af de kildetyper, som er anvendt til registrering af de i denne forordning omhandlede priser

b) oplysning om registrerede mængdes andel, for hver kildetype for prisregistrering udtrykt som en procentdel af hver relevant kategori af kvæg, som er handlet eller slagtet.

Kommissionen videresender de oplysninger, der er omhandlet i første afsnit, til alle medlemsstater.

3. De berørte medlemsstater meddeler senest hver onsdag kl. 12.00 belgisk tid de nationale gennemsnitspriser for hver af de kategorier af kvæg, der er omhandlet i artikel 1, stk. 1, artikel 2, stk. 1, og artikel 3, stk. 1, og som er registreret på deres respektive repræsentative markeder. De meddeler ikke disse priser til andre organer, før de har meddelt dem til Kommissionen.

Nævnte priser gælder for den syvdages periode fra mandag til søndag i den uge, der går forud for den uge, hvor de indberettes.

De indberettede priser udtrykkes i euro eller eventuelt i national valuta.

Til indsendelse af de oplysninger, som er omhandlet i dette stykke, anvender medlemsstaterne den elektroniske transmissionsform, som Kommissionen stiller til rådighed for medlemsstaterne.

Artikel 5

Kommissionen reviderer regelmæssigt de vægtningskoefficienter, der er omhandlet i artikel 1, stk. 1, artikel 2, stk. 1, og artikel 3, stk. 1, for at tage hensyn til udviklingen på national plan og på EU-plan.

Efter hver revision giver Kommissionen medlemsstaterne meddelelse om de ændrede vægtningskoefficienter.

Artikel 6

Træffer en medlemsstat af veterinære eller sundhedsmæssige grunde foranstaltninger, der kan påvirke den normale udvikling i priser, som er registreret på dens repræsentative marked eller markeder, kan Kommissionen bemyndige medlemsstaten til enten at se bort fra priserne på det eller de pågældende markeder eller at anvende de sidste priser, der er registreret på det eller de pågældende markeder, før foranstaltningerne blev iværksat.

Artikel 7

Medlemsstaterne træffer de foranstaltninger, der er nødvendige for at sikre, at de indberettede priser, jf. artikel 4, er repræsentative og korrekte, og giver Kommissionen meddelelse om disse foranstaltninger senest den 30. juni 2014 og herefter senest en måned efter foranstaltninger vedrørende disse foranstaltninger.

Artikel 8

Forordning (EF) nr. 2273/2002 ophæves.

Artikel 9

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. juli 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 26. august 2013. På Kommissionens vegne José Manuel BARROSO Formand

(1) EUT L 299 af 16.11.2007, s. 1.

(2) Kommissionens forordning (EF) nr. 2273/2002 af 19. december 2002 om gennemførelsesbestemmelser til Rådets forordning (EF) nr. 1254/1999 for så vidt angår registrering af priserne for visse kvægkategorier på EF's repræsentative markeder (EUT L 347 af 20.12.2002, s. 15)

(3) Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for slagtekroppe af voksent kvæg, svin og får og for indberetning af priser (EUT L 337 af 16.12.2008, s. 3).

(4) Europa-Parlamentets og Rådets forordning (EF) nr. 1165/2008 af 19. november 2008 om statistikker over husdyrbestande og kødproduktion og om ophævelse af Rådets direktiv 93/23/EØF, 93/24/EØF og 93/25/EØF (EUT L 321 af 1.12.2008, s. 1).

BILAG I Liste over medlemsstaternes indberettede priser for tyrekalve af malkerace og kødrace til opdræt, jf. Artikel 1, stk. 1 A. Medlemsstaternes indberettede priser for tyrekalve af malkerace til opdræt: Belgien Danmark Tyskland Irland Spanien Frankrig Italien Nederlandene Østrig Polen Rumænien Det Forenede Kongerige B. Medlemsstaternes indberettede priser for tyrekalve af kødrace til opdræt: Belgien Tyskland Irland Spanien Frankrig Italien Nederlandene Østrig Polen Portugal Rumænien Det Forenede Kongerige

BILAG II Liste over medlemsstaternes indberettede priser for kvæg mellem seks måneder og et år til opfedning og kvæg mellem et og to år til opfedning, jf. artikel 2, stk. 1 A. Medlemsstaternes indberettede priser for kvæg mellem seks måneder og et år til opfedning: Belgien Tyskland Irland Spanien Frankrig Italien Østrig Polen Sverige Det Forenede Kongerige B. Medlemsstaternes indberettede priser for handyr mellem et og to år til opfedning: Belgien Irland Spanien Frankrig Italien Østrig Sverige Det Forenede Kongerige C. Medlemsstaternes indberettede priser for hundyr mellem et og to år til opfedning: Belgien Irland Spanien Frankrig Italien Østrig Sverige Det Forenede Kongerige